শুটিংয়ের সময় নাকি জুতা সেলাই থেকে চণ্ডীপাঠ—সব কাজ রেখা নিজে করতেই পছন্দ করেন। নিজের পোশাক নিজেই ইস্তিরি করেন। কোনো হেয়ার ড্রেসার থাকে না। কোনো মেকআপ আর্টিস্টের প্রয়োজন নেই। কিন্তু একটা বিষয়ে তিনি সব সময় খুঁতখুঁতে, তা হলো ‘নাক’। আলোকচিত্রী জয়েশ শেঠকে নাকি বলতেন, ‘তোতাপাখির মতো নাক তাঁর। সেটা মাথায় রেখেই শুট করতে হবে। কোনো সাইড প্রোফাইলে ছবি তোলা যাবে না। বেশি লো অ্যাঙ্গেল হলেও চলবে না। তাতে নাক বড় দেখাতে পারে। আবার খুব টপ অ্যাঙ্গেলও পছন্দ নয়। প্রথম প্রথম তো বলতেন, “ওয়াইল্ড স্মাইল” ছবিও তোলা যাবে না। তখন একমাত্র অবসেশন হলো পাউট, ওর ঠোঁটযুগল।’ জয়েশ শেঠ আরও বললেন, ‘ঠিক করলাম, তাঁর এই ধারণাটা ভাঙতে হবে। বললাম, আমি চাই যে আপনার ফ্যানরা সত্যিকারের রেখাকে চিনুক। রেখা শুনবেন না, আমিও ছাড়ব না। শেষে ঝগড়া করতে করতে হেসে ফেললেন। বললেন, “ইশ্‌, এ রকম করে ছবি তুললে আমার দাঁতগুলো দেখা যাবে।” আমি নাছোড়। ঝগড়া করতে করতেই কয়েকটি ছবি তুলে ফেললাম। পরে ওই ছবিগুলো দেখে একটা তিনি পছন্দ করেন।’ রেখা